CELEX: 32005D0573
Language: fi
Date: 2005-07-22 00:00:00
Title: 2005/573/: Komission päätös, tehty 22 päivänä heinäkuuta 2005, eräistä Kiinasta tuotaviin eläinperäisiin tuotteisiin liittyvistä suojatoimenpiteistä tehdyn päätöksen 2002/994/EY muuttamisesta (tiedoksiannettu numerolla K(2005) 2764) ETA:n kannalta merkityksellinen teksti

23.7.2005   
            
            
               FI
            
            
               Euroopan unionin virallinen lehti
            
            
               L 193/41
            
         KOMISSION PÄÄTÖS,
   tehty 22 päivänä heinäkuuta 2005,
   eräistä Kiinasta tuotaviin eläinperäisiin tuotteisiin liittyvistä suojatoimenpiteistä tehdyn päätöksen 2002/994/EY muuttamisesta
   (tiedoksiannettu numerolla K(2005) 2764)
   (ETA:n kannalta merkityksellinen teksti)
   (2005/573/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 1 kohdan,
   sekä katsoo seuraavaa:
   
               (1)
            
            
               Komissio teki päätöksen 2002/69/EY (2) sen jälkeen, kun eräissä Kiinasta tuotavissa eläinperäisissä tuotteissa oli havaittu eläinlääkkeiden jäämiä ja kun Kiinaan tehdyn tarkastuskäynnin yhteydessä oli havaittu puutteita eläinlääkkeiden sääntelyssä sekä elävien eläinten ja eläintuotteiden jäämien valvontajärjestelmässä.
            
         
               (2)
            
            
               Kiinan viranomaiset toteuttivat tämän jälkeen korjaavia toimenpiteitä ja antoivat lisätietoja ja -takeita. Komission yksiköiden ja jäsenvaltioiden suorittamissa tarkastuksissa saatujen myönteisten tulosten ja näiden toimenpiteiden ansiosta päätökseen 2002/69/EY voitiin tehdä muutoksia, minkä seurauksena voitiin hyväksyä lukuisia toimenpiteitä, joilla sallittiin eläinperäisten tuotteiden tuonti Kiinasta. Nämä muutokset konsolidoitiin eräistä Kiinasta tuotaviin eläinperäisiin tuotteisiin liittyvistä suojatoimenpiteistä 20 päivänä joulukuuta 2002 tehdyllä komission päätöksellä 2002/994/EY (3), jolla on kumottu päätös 2002/69/EY.
            
         
               (3)
            
            
               Jäsenvaltioiden tekemissä tarkastuksissa, jotka ovat kohdistuneet sellaisiin tuotteisiin, joiden tuominen on ollut sallittua päätöksen 2004/621/EY soveltamisesta lähtien, on yleensä saatu myönteiset tulokset. Tämän vuoksi voidaan nyt tarkastella lemmikkieläinten ruoan tuonnin sallimista Kiinasta. Kuluttajille aiheutuvan vähäisen riskin vuoksi on aiheellista muuttaa päätöstä vastaavasti.
            
         
               (4)
            
            
               Jotta parannettaisiin oikeudellista selkeyttä sen osalta, minkä eläintuotteiden tuonti Kiinasta on kiellettyä, on aiheellista selkeyttää päätöksen 2002/994/EY tekstiä.
            
         
               (5)
            
            
               Tämän vuoksi päätös 2002/994/EY olisi muutettava vastaavasti.
            
         
               (6)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Muutetaan päätös 2002/994/EY seuraavasti:
   
               1)
            
            
               Korvataan 2 ja 3 artikla seuraavalla tekstillä:
               ”2 artikla
               1.   Jäsenvaltioiden on kiellettävä 1 artiklassa tarkoitettujen tuotteiden tuonti.
               2.   Poiketen siitä, mitä 1 kohdassa säädetään, jäsenvaltioiden on sallittava tämän päätöksen liitteessä lueteltujen tuotteiden tuonti noudattaen kyseisiin tuotteisiin sovellettavia, eläinten terveyttä ja kansanterveyttä koskevia erityisedellytyksiä ja – liitteessä olevassa II osassa lueteltujen tuotteiden osalta – 3 artiklan säännöksiä.
               3 artikla
               Jäsenvaltioiden on sallittava liitteessä olevassa II osassa lueteltujen tuotelähetysten tuonti, kun niihin on liitetty Kiinan toimivaltaisen viranomaisen antama vakuutus siitä, että kullekin lähetykselle on ennen sen matkaan lähettämistä tehty kemiallinen testi sen varmistamiseksi, että kyseiset tuotteet eivät vaaranna ihmisten terveyttä. Tämä testi on suoritettava erityisesti kloramfenikolin sekä nitrofuraanin ja sen aineenvaihduntatuotteiden esiintymisen toteamiseksi. Tarkastusanalyysien tulokset on sisällytettävä vakuutukseen.”
            
         
               2)
            
            
               Korvataan liite tämän päätöksen liitteessä olevalla tekstillä.
            
         2 artikla
   Tätä päätöstä sovelletaan 26 päivästä heinäkuuta 2005.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 22 päivänä heinäkuuta 2005.
      
         
            Komission puolesta
         
         Markos KYPRIANOU
         
            Komission jäsen
         
      
   
   
      (1)  EYVL L 24, 30.1.1998, s. 9. Direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 882/2004 (EUVL L 165, 30.4.2004, s. 1).
   
      (2)  EYVL L 30, 31.1.2002, s. 50. Päätös sellaisena kuin se on viimeksi muutettuna päätöksellä 2002/933/EY (EYVL L 324, 29.11.2002, s. 71).
   
      (3)  EYVL L 348, 21.12.2002, s. 154. Päätös sellaisena kuin se on viimeksi muutettuna päätöksellä 2004/621/EY (EUVL L 279, 28.8.2004, s. 44).
   
      LIITE
      
         
            ”LIITE
            I OSA
            Luettelo ihmisravinnoksi tai rehuksi tarkoitetuista eläinperäisistä tuotteista, joiden tuonti yhteisöön sallitaan ilman 3 artiklassa säädettyä todistusta
            
                        —
                     
                     
                        Kalastustuotteet paitsi:
                        
                                    —
                                 
                                 
                                    vesiviljelystä saadut,
                                 
                              
                                    —
                                 
                                 
                                    kuoritut ja/tai jalostetut katkaravut,
                                 
                              
                                    —
                                 
                                 
                                    
                                       Procambrus clarkii -lajin ravut, jotka on pyydetty makeista luonnonvesistä,
                                 
                              
                  
                        —
                     
                     
                        gelatiini,
                     
                  
                        —
                     
                     
                        lemmikkieläinten ruoka Euroopan parlamentin ja neuvoston asetuksen (EY) N:o 1774/2002 (1) mukaisesti.
                     
                  II OSA
            Luettelo ihmisravinnoksi tai rehuksi tarkoitetuista eläinperäisistä tuotteista, joiden tuonti yhteisöön sallitaan, jos niihin on liitetty 3 artiklassa säädetty todistus
            
                        —
                     
                     
                        Vesiviljelystä saadut kalastustuotteet,
                     
                  
                        —
                     
                     
                        kuoritut ja/tai jalostetut katkaravut,
                     
                  
                        —
                     
                     
                        
                           Procambrus clarkii -lajin ravut, jotka on pyydetty makeista luonnonvesistä,
                     
                  
                        —
                     
                     
                        suolet,
                     
                  
                        —
                     
                     
                        kaninliha,
                     
                  
                        —
                     
                     
                        hunaja,
                     
                  
                        —
                     
                     
                        emoaine.